MIRAKLU TAL-MADONNA TAL-MELLIEĦA Malta Tagħna' 9 t'Awissu 1919 minn Lorenzo Zahra Minn mijiet ta' snin ilu l-Maltin dejjem kellhom l-akbar qima lejn il-Madonna. Xhieda huma tant knejjes u altari dedikati lill-Madonna taħt kull xorta ta' titolu. U fil-Mellieħa l-aktar post imbiegħed mill-abitat wkoll il-Maltin żergħu hemm sa minn żminijet tant 'il bogħod il-qima lejn il-Madonna. Il-pellegrinaġġi mill-parroċċi Maltin huma xhieda oħra, u hawn ta' min jgħid li dawk iż-żminijiet il-pellegrinaġġi kienu tassew pellegrinaġġi ta' sagrifiċju mhux xalati jew ħarġa. Il-qima lejn il-Madonna ixxettlet fil-maqdes qadim wisq snin qabel inbniet il-Parroċċa tal-Madonna tar- Rebħa. Bosta Maltin dejjem irrikorrew lejn il-Madonna tal-Mellieħa fil-bżonnijiet tagħhom saħansitra meta dawn kienu wisq aktar il-bogħod minn Malta. Hekk irrid insemmilkom miraklu li.l-Madonna wettqet ma' Toni Gauci fis-sena 1915 u dan jirrakontah huwa stess f'kitba f'ġurnal lokali hekk kif wasal lura Malta qawwi u sħiħ. Dan Toni Gauci mwieled iż-Żejtun kien fil-gwerra l-kbira mas- suldati fil-Mesapotanja u kien maqbud priġunier fil-belt ta' Orfa. Dak iż-żmien it-Torok kienu wisq kontra l-Armeni li kienu joqtluhom bla ħniena, iżda lill-priġunieri Ngliżi jew dawk ta' taħt il- bandiera Ngliża kienu joqgħodu attenti magħom minħabba l-ambaxxata, pero fil-moħbi ma kien hemm ebda ħniena anqas magħhom. Dan Toni Gauci inzerta intbagħat fi sptar billi kien hemm it-tifu, marda li bdiet qerda liema bħala. L-isptar inzerta f'kunvent tal-Kappuċċini. Toni kien dejjem jitlob il-Madonna tal-Mellieħa meta kien priġunier u wisq aktar fix-xahar u nofs li għamel bil- marda tat-tifu. Proprju lejliet il-Milied tas-sena 1915 kien resaq fuqu Patri Tumas, Kappuċċin u amministralu is-Sagramenti għax kien wasal fl-aħħar ta' ħajtu. Dan Toni irċieva is-Sagramenti Mqaddsa bl-akbar rassenjazzjoni, iżda fiduċjuż fil-Madonna talab bil-ħerqa u wegħdha li jekk jasal Malta l-ewwel ħaġa li jagħmel imur iżurha fis-Santwarju Mqaddes tagħha. U ħaġa tal-għaġeb, jirrakonta huwa stess kif mal-lejl qaleb għat-tajjeb u fil-għodu, hekk kif ġiet in-nurse u flok sabitu mejjet kif stenniet, ratu mhux ħażin u mimli ħajja, stagħġbet mhux ftit. Rah wkoll it-tabib u baga skantat kif waqt li kull min kien jdabbar il-marda kienet twasslu għand Alla, dan ħa r-ruħ u ma damx ma sab ruħu fuq riġlejh. B'xorti tajba mmexxielu wara li ntemmet il-Gwerra jsib ruħu ripatriat lura f'Malta u kif wasal wettaq il-wegħda tiegħu lejn il-Madonna tal-Mellieħa waqt li baqa' jxandar ma' kulħadd il-miraklu li għamlet miegħu l-Madonna u ppubblika l-ġrajja wkoll fil-ġurnali. Hekk il-fiduċja qawwija fil-Madonna twettaq l-egħġubijiet u l-mirakli ma dawk li jħobbu u jqimu l-Madonna. X'tagħlima sabiħa għal tant Maltin li b'ilsienhom spiss joffendu l-Madonna. Referenza: Malta Tagħna - Lejliet San Lawrenz 1919. Il-kwadri tal-wegħdi huma xhieda biżżejjed ta' qima lejn il-Madonna.